Обмана (Милета Јакшић)
Веју ли лептири
Са шумског дрвећа?
Храсту лишће пада
С полунагих плећа;
Још јесења птица каткад
Дође у шуму —
Не варај се јадно дрвце,
Ето, снег је ту.

Врх нас живот пређе,
Оголи ти теме —
Како власи, младост?
Пожњело их време.
И опет би заиграо
Чича у колу —
Осврни се, јадни старче,
Покров ти је ту.

Извор 
 Милета Јакшић: Песме, Матица Српска, Нови Сад, 1984, стр. 31

Милета Јакшић
Поезија